Mumps

Olulised faktid mumpsi, selle sümptomite, tüsistuste, riskitegurite, levikumehhanismi, ennetamise ja ravi kohta.

**Mis on mumps?**

Mumps on viirusinfektsioon, mille iseloomulikem tunnus on näo külgedel kõrvade all asuvate süljenäärmete valulik turse.

Mumpsi vaktsiin on alates 1980. aastatest paljudes ELi/EMP riikides osa laste rutiinsetest vaktsineerimiskavadest ning on tänapäeval kasutusel kõikides ELi/EMP riikides, mis on juhtude arvu oluliselt vähendanud.

**Mis on mumpsi sümptomid?**

Mumpsi tuntuim sümptom on näo külgedel kõrvade all asuvate kõrvasüljenäärmete valulik turse. See võib esineda ühel või mõlemal näopoolel. Mumps võib põhjustada ka järgmisi sümptomeid:

* palavik
* peavalu
* liigesevalu
* isutus

Need sümptomid tekivad sageli enne turset. Kuigi mumpsi sümptomid on üldiselt kerged, on sel haigusel mitu raskemate infektsioonidega ühist sümptomit.

**Mis on mumpsi tüsistused?**

Mumps võib harva põhjustada potentsiaalselt eluohtlikke tüsistusi või püsivaid kahjustusi, näiteks järgmisi:

* meningiit (pea- ja seljaaju ümbritseva membraani põletik)
* entsefaliit (peaajupõletik)
* vähenenud fertiilsus (rasestumisraskused)
* kurtus ühes või mõlemas kõrvas
* äge pankreatiit (toidu seedimist soodustava ja vere glükoosisisaldust reguleeriva kõhunäärme põletik)

Mumpsi seostatakse ka raseduse katkemise suurenenud riskiga, kui rase nakatub viirusega esimese kolme raseduskuu jooksul.

### ****Kuidas mumps levib?****

Mumpsi põhjustab viirus. See levib pisikeste vedelikupiiskadega, mida nakatunu levitab köhides, aevastades või rääkides. Need piisad võivad sattuda pindadele, näiteks uksekäepidemetele.

Mumpsiviirusega nakatunud levitavad viirust kõige tõenäolisemalt enne sümptomite ilmnemist. See raskendab nakkusohtlike inimeste vältimist.

### ****Kes võib nakatuda mumpsi?****

Igaüks võib nakatuda mumpsi mis tahes vanuses.

Kuigi enamik eurooplasi on vaktsineeritud, esineb mumpsi puhanguid aeg-ajalt kohtades, kus inimesed puutuvad lähedalt kokku, nt koolides ja ülikoolides. Suur vaktsineeritus tähendab, et need haiguspuhangud on väiksemad, kui muidu oleksid. Samuti ei kesta need nii kaua ja ei levi nii laialdaselt kui väikese vaksineerituse korral.  Mumpsi esineb kõige sagedamini vaktsineerimata või ebatäielikult vaktsineeritud inimestel.

**Kuidas mumpsi ennetada?**

Vaktsineerimine on üks tõhusamaid vahendeid mumpsi ennetamiseks.

Mumpsi vaktsiin on osa laste vaktsineerimiskavast kõigis ELi/EMP riikides. Selle tulemusena on enamik eurooplasi mumpsi vastu kaitstud.

Mumpsi nakatunud saavad vähendada haiguse levikut järgmisega:

* õige kätehügieen
* kontakti vältimine teistega vähemalt esimese haigussümptomitega nädala jooksul

Mumpsiviiruse leviku piiramiseks paluvad arstid mõnikord mumpsi nakatunutel isoleeruda, kuni sümptomid on möödunud.

**Kuidas mumpsi ravitakse?**

Mumps kaob tavaliselt ravita kahe nädala jooksul.

Ravi on enamasti vaja ainult rasketel juhtudel, sümptomite leevendamiseks ja tüsistuste raviks.